google/wiki40b huggingface dataset:
Bugatti Royale

Design

Det sies at Ettore Bugatti laget Type 41 fordi han overhørte kommentarer av en engelsk dame som sammenlignet hans biler ufordelaktig med Rolls-Royce.

Motor

Prototypens motor var på nesten 15 liter. De produserte biler fikk en noe mindre motor,12,7 liter med slaglengde 150 mm og boring 130 mm. Hver enkelt sylinder hadde større kapasitet enn hele motoren i Type 40 som ble bygget samtidig. Motorblokken var 1,4 m lang og 1,1 m høy. Den største noensinne bygget og ytet 300 Hk. Den hadde tre ventiler, to inntak og en eksos, drevet av en sentralt plassert kamaksel, og bare en enkelt forgasser var nødvendig. Motoren var basert på en flymotor konstruert for det franske Air Departementet, men som aldri ble bygget i den konfigurasjonen.
Motorblokken og topplokket var støpt i én enhet. Sliping av ventiler som var et vanlig vedlikehold kunne bare utføres ved å demontere og sette denne store motoren sammen igjen.

Chassiset 

Chassiset var forståelig nok betydelig. Det hadde konvensjonelle halv-elliptiske bladfjærer foran. På bakskslen var det kvart-elliptiske fremoverrettede fjærer, supplert med et ekstra sett som vendte bakover.
Merkelig, etter dagens syn var aluminiumsclutch festet til chassiset, ikke til motor og girkasse også i aluminium, var festet til bakakselen og var en del av de uavfjærede massene. Clutch og girkasse var plassert på forskjellige steder for å redusere støy og gi øket komfort.
De massiv bremsesko var mekaniske. Bremsene var effektive, men uten servo-assistanse krevde de betydelig muskelkraft fra sjåføren. Bilens hjul var støpt i en lett aluminiumslegering. De målte 610 mm i diameter og var støpt i ett stykke sammen med bremsetrommlene.

Kontroller

Noe som gjenspeiler tidens tradisjon-basert moter var interiøret. Alle knotter var lavet av hvalbarder, mens rattet var lavet av valnøtt.

Ytelse

En kjøretest utført i 1926 av W. F. Bradley på forespørsel fra Ettore Bugatti for Autocar magazine viste hvordan det utsøkte chassisers konstruksjon var veldig godt balansert, tilsvarende mindre Bugatti sportsbiler, til tross for bilens vekt og størrelse.
Alle Royales ble individuelt lavet. Radiatorcap var en elefant, en skulptur av Ettores bror Rembrandt Bugatti

Produksjon

I 1928 sa Ettore Bugatti at «dette året vil Kong Alfonso av Spania få sin Royale», men den spanske kongen ble avsatt uten å få sin Royale, og den første av bilene som fant en kunde ble ikke levert før i 1932. Royale med en chassispris som startet på 30 000 dollar ble lansert like før verdensøkonomien begynte å svekkes i 1930-årene av den Store Depresjonen. Seks Royales ble bygget mellom 1929 og 1933, men bare tre ble solgt til eksterne kunder. De var beregnet for de kongelige, men ingen ble til slutt solgt til noen kongelige, og Bugatti selv nektet å selge til Kong Zog av Albania, som han hevdet "«var uten folkeskikk!»"
Alle seks produserte Royales eksisterer fortsatt, prototypen ble ødelagt under en ulykke i 1931, og alle har fått et annet karosseri, noen har blitt bygget om flere ganger.
Billy McKinlay

Klubbkarriere

McKinlay startet sin fotballkarriere hos Hamilton Thistle i 1984, men signerte under på en kontrakt med Dundee United i 1985. I 1988, etter kun å ha spilt 12 seriekamper, fikk han muligheten til å spille finale i Scottish Cup mot Celtic FC, en kamp som endte med tap 1–2. Han etablerte seg deretter som en energisk midtbanemann for Dundee United og spilte over 220 seriekamper og scorte over 20 seriemål fordelt på over ti år. 
Da klubben rykket ned mot slutten av 1994/1995-sesongen ble han solgt til den da regjerende engelske seriemesteren Blackburn Rovers for 1,75 millioner pund. Her spilte han sammen med sin tidligere klubbkollega Kevin Gallacher og dannet en midtbaneduo sammen med Tim Sherwood. McKinlay fikk tilsammen 91 seriekamper frem til 2000, da han meldte overgang til Bradford City, hvor han kun fikk elleve seriekamper på en sesong før han dro videre på korte opphold til henholdsvis Preston North End og Clydebank.
I august 2002 meldte han overgang til Leicester City, hvor han igjen fikk spille i Premier League, og på to sesonger noterte han seg for 53 seriekamper og ett mål. I 2004 skrev han under for London-klubben Fulham, som da var under ledelse av sin tidligere Blackburn-kollega Chris Coleman. McKinlay var deretter spillerutvikler og reservelagstrener i samme klubb.

Internasjonal karriere

McKinlay fikk sin landslagsdebut for Skottland i en bortekamp mot Malta i november 1993. Han ble tatt ut i troppen til EM i fotball 1996 av landslagstrener Craig Brown, hvor han kun fikk spille gruppespillkampen mot Nederland. Han ble også tatt ut i troppen til VM i fotball 1998, hvor han kom inn som innbytter i Skottlands første gruppespillkamp mot Brasil. McKinlay fikk totalt 29 landskamper og laget fire mål for Skottland frem til 1998.

Trener

21. desember 2007 tok han over Fulhams førstelag sammen med førstelagets coach Ray Lewington da trener Lawrie Sanchez fikk sparken. Roy Hodgson ble utnevnt til ny trener ni dager etter. McKinlay fortsatte da som reservelagstrener og spillerutvikler. I 2012 ble han assistenttrener for Nord-Irland, men vendte tilbake til Fulham for å lede laget da det tapte 4–0 mot Everton 28. april 2012 da Fulhamtrener Martin Jol var syk, og ledet laget igjen i Merseyside da Fulham slo Liverpool. Han forlot Fulham 2. desember 2013 etter at også Martin Jol hadde forlatt Fulham dagen før.
30. november 2015 ble han trener for Tippeliga-klubben Stabæk. Etter flere dårlige resultater i Eliteserien, og europacup-fiasko, fikk han sparken 8. juli 2016.
Rhodes-stipendiet

Rhodes-stipendiet (Rhodes Scholarship) er et stipendium for studier ved University of Oxford. Det ble opprettet i 1902 og er oppkalt etter gruvemagnaten og politikeren Cecil John Rhodes.
Rhodes fastatte i sitt testament at stipendiet skulle fremme lederskap blant «unge kolonialister» med «moralsk karakterstyrke og lederinstinkter», for å «trygge Det britiske imperiets fortsettelse, for å bringe hele den usiviliserte verden under britisk styre, for å få USA tilbake, for å gjøre den anglosaksiske rase til ett imperium».

Rhodes-stipendiater

Blant fremstående Rhodes-stipendiater er Wasim Sajjad, Bill Clinton, Dom Mintoff, John Turner, Norman Manley, Bob Hawke, Tony Abbott og Malcolm Turnbull.
Park Seung-hi

Familie

Hennes to søsken, som begge konkurrerer på skøyter, søsteren Park Seung-ju (født 1990, konkurrerer i hurtigløp) og broderen Park Se-yeong (født 1993, konkurrerer i kortbaneløp) deltok også under Vinter-OL 2014 i Sotsji. Broderen Se-yeong er verdensmester i kortbaneløp.
James Angulo

Karriere

Han har spilt for América de Cali, Independiente Santa Fe, Sport Boys, Shonan Bellmare, Alianza Lima og Juan Aurich.
Han ble tatt ut i Colombians tropp til VM i fotball U-20 1993.
Halvørken

Halvørken er en betegnelse på landområder preget av tørke, lite nedbør og svært sparsom vegetasjon, som har en årlig nedbørsmengde på under 250 mm. Det er en ørkenaktig biom som kan finnes for eksempel i deler av det sydvestlige USA og Nordvest-Mexico, hvor vegetasjonen domineres av kaktus og andre sukkulenter. Halvørkener finnes videre i indre Australia, områdene nord og øst for Kaspihavet samt i de sydlige og nordlige utkantene av Sahara. Det finnes ingen tydelig grense mellom busksteppe, halvørken og egentlig ørken.
Spindle Hill gasskraftverk

Spindle Hill gasskraftverk er et varmekraftverk i Weld County, i delstaten Colorado i det sentrale USA. Anlegget har en installert produksjonskapasitet på 394 MW fordelt på 2 turbiner med effekt på 143 – 197 MW hver, avhengig av sesong. Operatør er energiselskapet Spindle Hill Energy LLC. 
Det stod ferdig utbygd i 2007. Brenselkilden er naturgass.
Suldal Reiselivslag

Suldal Reiselivslag er en medlemsorganisasjon for virksomheter og enkeltpersoner som er tilknyttet eller har av interesse av reiselivet i Suldal kommune. Organisasjonen ble stiftet i 1995 og har en fast ansatt. 
Suldal Reiselivslag driver også turistkontor for kommunen, og har ansvar for den daglige driften av Laksestudio i Sandsfossen.
Iurubanga

Utseende

En nokså liten, gråbrun trebukk. Antennene er brungule, omtrent så lange som kroppen, det fjerde leddet med en tett kost av lange, svarte, oppstående hår. Pronotum er avrundet firkantet, med en liten tann midt på hver side. Dekkvingene er jevnbrede, med lysgrå flekker. Beina er lyst brunlige.

Utbredelse

Slekten finnes i det sørøstlige Brasil.
Panaropsis

Utseende

Middelsstore (vingespenn 30-40 millimeter), svarte sommerfugler. Forvingen har gjerne et gult tverrbånd, bakvingen kan ha blå metallglans.
Panaropsis thyatira skiller seg fra de øvrige ved at vingenes overside for det meste er oransje, med noen svarte tegninger.

Utbredelse

Slekten er utbredt i Mellom- og Sør-Amerika, fra Mexico i nord til det sørlige Brasil i sør.
Drax kraftverk

Drax kraftverk  er et varmekraftverk i Selby i North Yorkshire i det nordlig-sentrale Storbritannia. Anlegget ligger vedelva Ouse. Det har en installert produksjonskapasitet på 3870 – 4000 MW, fordelt på blokker á 660 MW superkritiske enheter fra Doosan-Babcock. Brenselkilden er kull. Anlegget ble utbygd omkring årene 1970–1974/86. Operatør er selskapet Drax Power. 
Kraftverket undergår en omfattelse fornyelse for å fase inn mer fornybar energi og redusere CO₂-utslippene med 3,5 millioner tonn. Det skal blant annet innfases fyring med biomasse. Totalt ble det i 2007 sluppet ut 22,8 millioner tonn CO₂, det største utslippspunktet i landet.
Drax kraftverk leverer om lag 7 % av all elektrisitet i Storbritannia. Det arbeider om lag 750 mennesker ved kraftverket.
De totale CO₂-utslippene i 2008 var ca. 22 300 000 tonn.
Sylfiden

Handling

Handlingen foregår i Skottland. Unge James ser en vakker fe og forelsket seg i henne dagen før sitt eget bryllup med en annen pike. En spåkone forteller det kommende brudeparet at de aldri vil bli gift, og de jager spåkonen på dør. Som forbannelse gir spåkonen et forgiftet sjal til James, men den henrykte James gir det til sylfiden som tar det på seg og dør i James armer.
Spanias riksvåpen

Spanias riksvåpen fikk sin nåværende utforming 18. desember 1981, og er sammensatt av våpenskjold fra de tradisjonelle delene av kongeriket Spania.
Kronen: Kongekronen symboliserer det spanske monarkiet.
 Søylene: Kong Karl I av Spania innførte Herkulessøylene som skjoldholdere for riksvåpenet. Søylene, som er Herkulessøylene, symboliserer både landets beliggenhet ved Middelhavets munning til Atlanterhavet og orienteringen mot oversjøiske territorier. Båndet som omslynger søylene bærer mottoet «Plus Ultra» (latin for alltid videre). Høyre søyle bærer det tyske keiserrikets krone, mens venstre søyle bærer den spanske kongekronen.
De seks feltene representerer de middelalderske kongerikene som har vært forgjengere til det nåværende spanske monarkiet.
 I første felt Castillas riksvåpen, i rødt en gull borg (kastell) med blå porter.
 I andre felt Kongeriket Leóns riksvåpen, i sølv en opprett purpur løve med gull krone.
 I tredje felt Aragonias våpen, i gull fire røde stolper.
 I fjerde felt kongeriket Navarras riksvåpen, i rødt et gull kjede som består av kryssende lenker. En grønn skive i midten.
 I nederste spiss et felt for kongeriket Granada, i sølv et gull granateple med rød kjerne og grønne blad.
 I hjerteskjoldet slektsvåpenet til huset Bourbons slektslinje Anjou: i blått tre gull liljer innenfor en rød skjolbord. Dette er det spanske kongehusets slekt.
Yuanyang (Honghe)

Yuanyang (kinesisk: 元阳县; pinyin: Yuányáng Xiàn) er et fylke i provinsen Yunnan i Folkerepublikken Kina. Det ligger i det autonome prefekturet Honghe.
Fylket hadde 354 739 innbyggere i 1999.
Hermann Ehrhardt

Bakgrunn

Ehrhardt kom fra en protestantisk prestefamilie, men gikk i 1899 inn i Den tyske keiserlige flåte. I 1904 deltok han som løytnant i å slå ned Herero-oppstanden i Tysk Sydvest-Afrika.

Første verdenskrig

Under første verdenskrig tjenestegjorde han på torpedobåt og deltok blant annet i Jyllandsslaget og fra oktober 1916 var han stasjonert i Flandern hvor han tjenestegjorde i ubåtstøtte i Den engelske kanal. I 1917 ble han forfremmet til Korvettenkapitän og fra september samme år og resten av krigen var han sjef for en torpedobåtflotilje. Da krigen sluttet, førte han fartøyene til Scapa Flow hvor de året etter senket dem selv. Da det ble brøt ut uro blent mannskapet på fartøyet som fraktet de tyske marinemannskapene tilbake til Tyskland, tok Ehrhardt kommandoen over skipet.

Videre politisk virke

Etter at Kappkuppet ble slått ned, flyktet han fra Tyskland, men vendte snart tilbake. I Bayern, som da ble styrt av Gustav von Kahr, dannet han Organisation Consul,, og deretter Viking Bund, og disse var hemmelige militære sammenslutninger.
Under ølkjellerkuppet nektet Ehrhardt og hans nestkommanderende Eberhard Kautter å hjelpe Adolf Hitler og de andre kuppmakerne. Ehrhardt skulle senere uten hell utfordre Hitler som leder av de høyreorienterte, ekstremistiske gruppene, og i motsetning til de fleste av hans menn, sluttet han seg ikke til NSDAP.
Ehrhardt var på listen over de som skulle drepes under De lange knivers natt, men han klarte å komme seg unna til Østerrike. Han ble senere invitert tilbake til det nasjonalsosialistiske Tyskland.

Resten av livet

Han forble i Østerrike resten av livet, hvor han fra 1936 bodde med familien på Schloss Brunn am Wald, ikke langt fra Krems i Niederösterreich. Han livnærte seg som godseier og bodde. Sammen med ektefellen fra 1927, Margarethe Viktoria Prinzessin zu Hohenlohe-Öhringen (1894–1976) tok de og deres datter og sønn, østerriksk statsborgerskap fra 1948. Han var fram til sin død i 1971 ikke mer politisk eller militært aktiv. Han ligger begravet sammen med sin ektefelle i Lichtenau im Waldviertel.
Tomorrow Never Dies

Handling

Elliot Carver (Jonathan Pryce) styrer et medieimperium, Carver Media Group Network, som strekker seg over hele verden, med unntak av det gigantiske kinesiske markedet. Nå trenger han bare en topp-historie som overgår alle for virkelig å sette dagsordenen, nemlig en konflikt mellom Kina og Storbritannia. Når et britisk krigsskip forsvinner i det sørkinesiske hav, blir James Bond (Pierce Brosnan) satt på saken. Sporene leder ham både til Hamburg og Hongkong, hvor Bond også treffer på Wai Lin (Michelle Yeoh), en agent for den kinesiske etterretningstjenesten. Sammen oppdager de sakens kjerne og makter både å befri seg fra Carvers fangeskap og å komme ombord på hans stealth-båt.

Annet

Akkurat som i GoldenEye, kjører Bond en BMW. Denne gang en 750iL som også kan fjernstyres fra hvor som helst, for eksempel i baksetet!I alt 15 slike BMW-er ble ødelagt under innspillingen. James Bond har en ny pistol i filmen, en Walther P99, som erstatter hans tradisjonelle Walther PPK. Michelle Yeoh gjorde nesten alle sine stunts selv. Det er mye bruk av gadgets i filmen, angivelig fordi produsentene lyttet til fansens krav om dette etter lite gadgetsbruk i GoldenEye fra 1995. ”James Bond island” i Thailand, hvor Scaramanga hadde basen sin i The Man With The Golden Gun (1974), kan sees i filmen. Elliot Carver-rollen ble tilbudt Anthony Hopkins. Han sa ja til rollen og var med på innspillingen i tre dager. På grunn av alt kaoset – med nye manussider hver dag – sa han opp.
Kong Lear

Kong Lear og de tre andre store Shakespeare-tragediene

Det et av Shakespeares mest sammensatte og komplekse stykker. Der Hamlet har én klar hovedrolle og én klar konflikt som driver hele stykket, har Kong Lear opptil 8 roller som gjennomgår en utvikling og har en karaktertegning som kjennetegner en hovedrolle. Likevel er det Kong Lear og hans tragedie som utgjør hovedhandlingen i stykket, og den får etterhvert sublime proporsjoner med store spørsmål om hva mennesket er og hvordan det skal utholde sin skjebne. Kong Lear mister forstanden i møte med sin, men kan likevel ikke unnslippe å være menneske og være konge. Dette er en skjebne han deler med Hamlet.
Av de fire store tragediene til Shakespeare har Kong Lear og Hamlet flest felles trekk. Othello skiller seg ut ved at hele tragedien er iscenesatt av en enkel karakter – Iago – og baserer seg på en løgn. MacBeth skiller seg ut ved sin voldsherlighet, og ved å ha en hovedrolle (MacBeth) som ikke er noe godt menneske, og som er drevet av slette motiver som maktbegjær og grådighet. Kong Lear er selv skyld i sin tragedie, men han er selv uvitende inntil det er for sent og som kong Oidipus blind for konsekvensene. På denne måten oppfyller tragedien kriteriene for katarsis fra Aristoteles poetikk.

Handling

Kong Lear av Britannia har bestemt å dele landet sitt mellom sine tre døtre Gonerill, Regan og Cordelia, på en slik måte at han ikke mister makten over landet. Til dette krever han troskapsløfte fra dem. «Gonerill og Regan» gir det han ber om, men hans yngste og den datteren han liker best kan ikke gi ham det. Av intet kommer intet sier han og deler landet mellom de to andre døtrene og forviser Cordelia til kongen av Gallia. Men det han ikke visste var at han gjorde en uhyre stor feil ved denne besluttingen.
Tragedien om Konge Lear er lagt til en fjern førkristen tid, der grensen mellom myte og historie er vanskelig å skille. Med Kong Lear videreutvikler han de samme temaene som i «Macbeth», men på en mørkere måte.

Tolkning

Skuespillet blir ofte tolket i samsvar med skuespillet «Macbeth», som ble skrevet et år etter Kong Lear. Begge disse skuespillene tar for seg maktgalskap, ærgjerrighet, hovmot, stolthet, brutalitet og smerte. Mens «Macbeth» går dypere inn i det onde mennesket, der begjæret og forræderi sloss mot moralen og etikken, dreier Kong Lear seg om samfunnet, der begjær og forræderi styrer samfunnet og hva som blir oppnådd i samfunnet. For alle samfunnsborgere vil oppnå den samme posisjonen som den ledende personen, mens den ledende personen vil beholde dette og gjør alt for å beholde sin posisjon.
Av den grunn er skuespillet brennaktuelt og blir av litteraturhistorikeren A.C. Bradley i boka «Shakespearean Tragedy» fra 1904 betegnet som det viktigste Shakespeare-skuespill i moderne tid.
French 75

French 75 er en cocktail laget på gin, champagne, sitronsaft og sukker. Den er også kjent som 75 cocktail, eller på fransk simpelthen en soixante quinze (syttifem).
Cocktailen har historie tilbake til første verdenskrig, og en tidlig versjon ble laget i 1915 på New York Bar i Paris – senere Harry's New York Bar – av bartender Harry MacElhone. Blandingen ble sagt å ha gitt et spark som føltes som å bli bombardert med den kraftige franske feltkanonen Canon de 75 modèle 1897.
Storbritannias regjering

Storbritannias regjering er den utøvende makt i Det forente kongerike Storbritannia og Nord-Irland. Regjeringen ledes av statsministeren og et antall ministre som utnevnes av monarken. Siden innføringen av parlamentarismen er regjeringen avhengig av Parlamentets tillit. Omkring 20 av de mest fremtredende ministrene er medlem av Kabinettet, den sentrale delen av regjeringen, som fungerer som den utøvende delen av Det kongelige råd.

Kabinettet

Kabinettet er den sentrale delen av den britiske regjeringen, bestående av de mest fremtredende ministrene, de fleste sjef for et departement. Kabinettet ledes av statsministeren, selv om hans rolle gjerne beskrives som primus inter pares – først blant likemenn. Alle kabinettministrene er medlem av Det kongelige råd.

Departementer

Regjeringen består av et antall departementer, som finnes i to varianter. Den første typen departement ledes av en statsråd og dekker virksomhetsområder som krever direkte politisk overoppsyn. Statsråden har vanligvis tittelen Secretary of State og er medlem av Kabinettet. Den politiske ledelsen består videre av et antall underordnede ministre. Administrativt ledes departementet av en embetsmann med tittelen Permanent Under-Secretary of State, forkortet til Permanent Secretary.
Underlagt disse departementene er utøvende etater (executive agencies), som har en viss grad av uavhengighet og som styres politisk og strategisk av ett eller flere departementer.
Den andre formen for departementer dekker områder der direkte politisk styring ansees å være unødvendig eller uklokt. Disse ledes av en høyere embetsmann, ofte med tittelen Permanent Secretary. Mange tilsynsmyndigheter er organisert på denne måten.
Enos (sommerfugl)

Utseende

Små til middelsstore (vingespenn ca. 25 millimeter) stjertvinger med én stjert på bakvingen. Hannens overside er skinnende blå eller blågrønn med bredt svarte vingespisser.
Undersiden er brun med hvite streker, gjerne med en oransje og svart øyeflekk ved forkanten av bakvingen.

Utbredelse

Slekten er utbredt fra Guatemala i nord til det sørlige Brasil i sør.
Seed Forum

Seed Forum er et nettverk av samarbeidende stiftelser på tvers av landegrenser, etablert i 2002. Seed Forums formål er å bidra med å skaffe finansiering av nyetablerte selskap, typisk kalt start-ups. Disse søker som regel risikokapital, i tillegg til ulike former for etablererstipend fra Innovasjon Norge og andre ordninger. Med tiden har Seed Forum også involvert seg i generelle utdanningsprogrammer og bistandsarbeid.

Historie

I 2001 ble Steinar Hoel Korsmo hentet til Campus Kjeller (nå Kjeller Innovasjon), for å forsøke å finne løsninger på tilgang til risikokapital for nyetableringer. Seed Forum deltok i 2006 med å sette i gang Oslo Innovation Week. Seed Forum fikk raskt et internasjonalt fokus, og er i dag en verdensomspennende aktivitet i over 50 land. Seed Forum drifter seks innovasjonsentre kalt iHUB, i de tre landene Ukraina, Moldova og Georgia. Det største av disse, som ligger i Kiev er offisielt UNESCO-UNEVOC senter.
Seed Forum bistår totalt mer enn tusen start-ups pr år, og lar dem presentere sine forretningsideer for tidligfase-investorer. Over tusen norske selskaper har så langt presentert seg på Seed Forum i Norge og internasjonalt. Det er gjennomført over sytti investorpresentasjoner i regi av Seed Forumi Norge siden starten i 2002.

Seed Forum-prosessen

Seed Forum tilbyr et utdanning for oppstartsvirksomheter. Selskap som er modne for å presentere for investorer velges så ut og deltar på samlinger med investorer tilstede. Seed Forum krever til forskjell fra de fleste akseleratorerprogram ikke en eierandel i selskapene som deltar. På investorkonferansene presenterer selskapene sine forretningsideer for engelinvestorer, venturekapitaliser og andre med interesse for tidligfase-investeringer.

Innovasjon som bistandsarbeid

Seed Forum har i mange år engasjert seg for å skape et volum av nye bedrifter som en metode for å yte bistand til områder som trenger utviklingshjelp. Et eksempel på dette arbeidet er iHUB-sentrene som har blitt skapt med støtte fra Utenriksdepartementet.
Humblotania

Utseende

En middelsstor (ca. 13 millimeter), avlang, blankt gulbrun oldenborre. Antennene er ganske små. Oversiden er fint punktert og spredt kledt med fine, lyse hår.

Utbredelse

Arten finnes på Komorene.
Blankvannsbråten

Blankvannsbråten er en av de eldste plassene i Nordmarka beliggende i søndre del av Nordmarka og i nærheten av Blankvann.
Stua nærmest vannet er trolig Nordmarkas eldste hus. Området har Nordmarkas rikeste flora.
Den legendariske 5-milsløypa i Holmenkollrennene gikk forbi denne plassen, hvor det tidligere var matstasjon.
Til tross for sin relative nærhet til Oslo by fikk plassen først elektrisitet i 1953 og bilvei i 1966.
Blankvannsbråten har fortsatt en del åpen innmark, men mye har vokst igjen de siste årene
I dag er Blankvannsbråten, på grunn av sin spesielle vegetasjon, del av Blankvann landskapsvernområde.
Det sørøsteuropeiske universitetet

Det sørøsteuropeiske universitetet (engelsk: South East European University, SEEU) er et privat universitet i byen Tetovo i Nord-Makedonia. Universitetet åpnet i oktober 2001. Det ble grunnlagt etter initiativ fra OSSEs Høykommissær for nasjonale minoriteter og er finansiert av internasjonale donasjoner.
Det sørøsteuropeiske universitetet har fem fakulteter og tilbyr utdanninger innen samfunnsvitenskap, bedriftsøkonomi og ledelse, rettsvitenskap, kommunikasjonsteknologi og pedagogikk. Utdanningsprogrammene er lagt opp etter ECTS-prinsippene og Bologna-prosessen.